Un bărbat din Stulpicani bine aghezmuit a luat la bătaie tot ce i-a stat în cale. Nevasta și fiul de 14 ani printre ghinioniști
Polițiștii Poliției Orașului Frasin, au fost sesizați direct de către o femeie din Stulpicani că a fost agresată de către soț. În dimineața zilei de 29 martie bărbatul a început să consume băuturi alcoolice la domiciliu. În jurul amiezii acesta a provocat scandal după care și-a lovit soția, moment în care a intervenit unul dintre copiii lor, respectiv un minor în vârstă de 14 ani, pentru a aplana conflictul dintre părinții săi. În acest context, bărbatul l-a lovit și pe fiul său. Femeia și minorul nu prezentau semne vizibile de violență, însă au fost consiliați să se prezinte la Serviciul de Medicină Legală în vederea obținerii unui certificat medico-legal. După ce s-a încheiat conflictul, femeia a plecat cu copiii la casa părintească din satul Negrileasa. S-a procedat la intocmirea formularului de evaluare a riscului conform legii 217/2003 republicată, prin care s-a stabilit că există risc iminent, conform constatării rezultate prin prisma răspunsurilor oferite de către victime. În urma celor constatate a fost emis ordin de protecție provizoriu, față de agresor prin care s-a dispus ca, pe o perioadă de 5 zile, acesta să păstreze o distanță minimă de 50 de metri față de femeie și copii. Cercetările sunt continuate de către lucrătorii Poliției oraș Frasin, pentru a se stabili împrejurările comiterii faptei, în cauză întocmindu-se dosar penal pentru săvârșirea a 2 infracțiuni de "violența în familie", faptă prevăzută şi pedepsită de art. 199 alin. (1) raportat la art. 193 alin. (1) din Codul Penal, "amenințarea" faptă prevăzută şi pedepsită de art. 206 alin. (1) din Codul Penal.